2 दिन जमकर बरसेंगे बादल, धमाकेदार एंट्री के बाद बीते 5 दिन से कमजोर पड़ा है मानसून
Himachal Pradesh Weather Forecast Update;  इसे देखते हुए पांच और छह जुलाई को प्रदेश के निचले व मध्यम ऊंचे कुछ एक क्षेत्रों में भारी बारिश का येलो अलर्ट जारी किया गया है।
हिमाचल में मानसून धीमा पड़ गया है। प्रदेश के अधिकांश भागों में बीते पांच दिन से बारिश की बूंद भी नहीं गिरी। मौसम विभाग के अनुसार, बीते 24 घंटे के दौरान केवल बरठी में मात्र 1.5 मिलीमीटर बारिश रिकॉर्ड की गई, जबकि मानसून की एंट्री के बाद 24 से 27 जून के बीच नॉर्मल से 135 प्रतिशत अधिक बरसात हुई है।
वहीं 28 जून से दो जुलाई के बीच नॉर्मल से लगभग 48 प्रतिशत कम बारिश हुई है। मौसम विभाग की माने तो कल से वेस्टर्न डिस्टरबेंस फिर सक्रिय हो रहा है। इसे देखते हुए पांच और छह जुलाई को प्रदेश के निचले व मध्यम ऊंचे कुछ एक क्षेत्रों में भारी बारिश का येलो अलर्ट जारी किया गया है।
तापमान में उछाल
प्रदेश के कुछ इलाकों में आज और कल भी बारिश हो सकती है। बीते चार-पांच दिन से बारिश नहीं होने के बाद तापमान में हल्का उछाल आया है। इससे राज्य के 13 शहरों का अधिकतम तापमान 30 डिग्री सेल्सियस पार चल रहा है।
पिछले महीने हुआ था नुकसान
पिछले महीने हुई बारिश से प्रदेश में काफी नुकसान हुआ था। कई लोगों की मौत हुई थी। कुल्लू और मंडी में गाड़ियां बाढ़ में बह गई थी। वहीं सड़कें भी बंद रही थी। चंडीगढ़-मनाली नेशनल हाईवे भी लैंडस्लाइड के चलते कई घंटे बंद रहा था। इसके टूरिस्टों को परेशानी झेलनी पड़ी थी।